Maties-rugby kry nuwe president | Netwerk24
Maties-rugby kry nuwe president
Prof. Mohammad Karaan, professor in landbou-ekonomie aan die Universiteit Stellenbosch (US), is as die nuwe president van die Maties-rugbyklub aangewys.
Karaan neem oor by Freddie Ferreira wat die rol as president van die historieryke klub vir twee termyne vertolk het. Karaan is ook ’n voormalige dekaan van die fakulteit agriwetenskappe aan die US en het in 2015 as viserektor aan die US waargeneem.
“Ek het nooit vir Maties rugby gespeel nie, maar ek het die legendariese Dok Danie Craven ontmoet en is terdeë bewus van die ongelooflike geskiedenis wat aan die klub verbonde is. Ek sien uit na die nuwe uitdaging en kan julle verseker dat ek my beste sal doen om ’n verskil by die Maties-rugbyklub te maak,” het Karaan by die klub se onlangse jaarvergadering gesê.
“Die US verwelkom prof. Mohammad Karaan se verkiesing as president van die Maties-rugbyklub. Nie net speel hy ’n prominente rol in die Suid-Afrikaanse samelewing nie, maar hy is ook ’n vooraanstaande akademikus en navorser wat voor- en nagraads aan die US studeer het – eienskappe wat gaan maak dat hy ’n reuse- en unieke bydrae tot die rugbyklub gaan maak,” het prof. Stan du Plessis, bedryfshoof aan die US onder wie Maties Sport val, gesê.
Quintin van Rooyen, senior sportbestuurder: Maties Rugby, het bygevoeg: “Prof. Karaan se kennis van en sy verhoudings in die akademiese wêreld sal gewis tot groot voordeel van Maties Rugby wees. Ons werk voortdurend daaraan om jong rugbyspelers aan te moedig om ook op hul akademie te fokus en dat dit met die oog op die toekoms baie belangrik is.”
Van Rooyen het die klub se dank aan Fereirra uitgespreek. “Ferreira het Maties Rugby met ongelooflike toewyding en passie gedien. Ons is hom baie dank verskuldig.”
Die Maties het vanjaar nie net die Varsitybeker-toernooi gewen nie, maar ook die historiese dubbel behaal toe die Young Guns (o.20-span) die eerste keer nog in hul toernooi geseëvier het.
Ná die perfekte begin tot 2018 het Maties se eerste span dit opgevolg met die suksesvolle verdediging van die USSA- en Westelike Provinsie-klubligatitels.
Hanekom se interpretasie van twiet ‘verkeerd’
Bekende 'dieretannie' van Modimolle vermoor
Beste kortflieks op Silwerskerm-fees benoem